**Vježbanje mržnje pucanjem u Bosance**

Još se nisu ohladile cijevi automatskog oružja kojim su pobijene desetine hiljada civila u agresiji na Bosnu i Hercegovinu; još se nije razišao dim ni izgubio miris baruta oružja kojim su agresori vježbali nacionalnu i vjersku mržnju gađajući u srce i u čelo osam hiljada ljudi - Bošnjaka, Bosanaca - ruku vezanih žicom u Srebrenici, počinivši zločin genocida priznat Odlukom Međunarodnog suda za zločine protiv čovječnosti, koju je prihvatila i Kanada odlukom kanadskog Parlamenta; a već stiže vijest da će britanski vojnici, koji svoju obuku vrše u Kanadi, uz vojničko umijeće vježbati i mržnju prema Bosni i Bosancima, gađajući mete "Bosanac RPG". Dokument kanadske vlade koji se tiče nabavke čovjekolikih meta sa imenom “Bosanac RPG“, svojim eksplicitnim rasizmom, pretvara i najekstremnije primjere nacističke propagande u lirske traktate o ljubavi prema cijelom čovječanstvu!

Provjeravam kao opčinjen, nekoliko puta, ovu vijest!

Provjeravam vrijeme i mjesto: Ne, nije 1938 godina, i država nije nacistička Njemačka, I nisu čovjekolike mete za SS elitne *sharpshooters* nazvane “Juden RPG“ (“Jew RPG“! Uzalud trljam oči, ipak je godina 2015, država je Kanada, elitni *sharpshooter* ešaloni su britanski vojnici zaduženi da štite mir u svijetu i brane ljudska prava. A mete su zaista - ali zaista! - ljudske figure nazvane “Bosanac RPG“!?

Ovaj dokument jednostavno *mora biti smjesta povučen*! Jer je više nego eksplicitna instanca socijalno-psihopatskog *hate speech – govora mržnje!*  Iza ove maligne Odluke, koja nasuprot svim zakonima međunarodnog prava, ignoriše i samo postojanje države Bosne i Hercegovine kao punopravne članice OUN, valja se talas neofašizma bez presedana! Iako neposredno označava otvaranje slobodne lovne sezone na Bosance, građane Bosne i Hercegovine, izborom meta označenih državnim i nacionalnoim identitetom “Bosanac RPG“, taj talas simbolički najavljuje potapanje same ideje ljudskih prava; preostaje samo još pretvaranje cijelog svijeta u slobodno lovište nekoliko najmoćnijih država, i degradiranje svih drugih naroda na divljač za odstrel!

Najsramniji, ili ako hoćete, najbesramniji dokument u modernoj istoriji! Odluka koja bezuslovno smjesta mora biti poništena! Bez obzira na čiji zahtjev je donesena i bez obzira na njene motive, samo donošenje te odluke predstavlja zlokobnu opomenu. Da je meta bila nazvana “Jew RPG“, uslijedilo bi ekspresno izvinjenje svih instanci, inclusive i najviših formuma OUN, i domino efekt ostavki, zbog opravdane sumnje da je riječ o drastičnom, brutalnom antisemitizmu! I s pravom. Da je meta nazvana državnim i nacionalnim identitetom bilo kog drugog naroda, moralo bi se desiti isto! I ponovo, s pravom!

Ako se isto ne desi i povodom mete nazvane “Bosanac RPG“, biće jasno da su ovi manevri otvorenao i bezočno vježbanje mržnje prema Bosni i Hercegovini i prema svim Bosancima, posebno pak Bošnjacima. Jer se na Bošnjacima kao na živim metama ruku vezanih žicom, najviše vježbala mržnja, i uz to, sa najmanje posljedica za masovne ubice.

Ako se ništa ne desi, a britanski vojnici svoju obuku u Kanadi ipak pretvore u vježbanje mržnje protiv Bosne i Hercegovine i njenih građana, pucajući u kartonskog čovjeka-metu označenu kao “Bosanac RPG“, na obrazu cijelog slobodnog i demokratskog svijeta pojaviće se prišt sramote koji se više nikada neće obrisati!

U ime tog slobodnog i demokratskog svijeta, u ime jednakosti i ravnopravnosti svih ljudi i svih naroda, neka se ova užasna Odluka smjesta opozove, neka ni jedan metak ne bude ispljen u metu nazvanu “Bosanac RPG“ i neka nikada više ne bude ni jedna vojna meta za gađanje nazvana imenom ni jednog naroda!

U to isto ime, dajem svoju punu podršku inicijativi kanadskih Bošnjaka da se ova Odluka smjesta poništi, uvjeren da će to isto učiniti svi oni koji su sačuvali svoju savjest i čiji postupci su motivisani najvišim moralnim normama! Svim kanadskim Bošnjacima poručujem da su pravda i istina na njihovoj strani! Znajte da sam ja, svimsvojim srcem i umom, savješću i moralom, sa vama i uz vas!

Ferid Muhić